**Aqutsinissamik pilersaarut**

Tunumi qaleralinnut avataaniittunut tunngatillugu

Aalisarnermut Piniarnermullu Naalakkersuisoqarfik

Imai

[1. Tunuliaqutaasut 3](#_Toc115267291)

[1.1 Siunertaq, periusissaq atuuffissaalu 3](#_Toc115267292)

[1.2. Atuuffiup sivisussusia kukkunersiuisarnermullu aalajangersakkat 3](#_Toc115267293)

[1.3 Inatsisit aqutsinissamullu akisussaassuseqarneq 3](#_Toc115267294)

[2. Aalisarnermut avatangiisinullu tunngatillugu aalisakkamik ilisarititsineq 4](#_Toc115267295)

[3. Siunnersuineq kiisalu aalisarnermi aqutsinissamut tunngavigineqartut 6](#_Toc115267296)

[3.1 Ilisimatuussutsikkut siunnersuineq 6](#_Toc115267297)

[3.2 TAC-inik pisassiissutinillu aalajangersaasarnerit 6](#_Toc115267298)

[3.2.1 TAC-nik agguaassineq 7](#_Toc115267299)

[3.3 Malittarisassioriaatsit 7](#_Toc115267300)

[3.3.1 Pisassiissutit amerlassusissaannik aqutsinerit 7](#_Toc115267301)

[3.3.2 Aqutsiveqarfinnut malittarisassiornerit 7](#_Toc115267302)

[3.3.3 Piujuartitsinissamik teknikikkut iliuuseqarnerit, imarmilu nerisaqaqatigiinnik mianersuuttariaqartunik aqutsinerit 8](#_Toc115267303)

[3.3.4 Pisarisuukkanut aqutsineq 9](#_Toc115267304)

[4. Nalunaaruteqartarneq nakkutilliinerillu 9](#_Toc115267305)

[4.1 Nalunaaruteqartarneq 9](#_Toc115267306)

[4.2 Monitoring, Control and Surveillance (MCS) 9](#_Toc115267307)

[4.3 Aalisarnerup unitsinneqarnera 10](#_Toc115267308)

[4.4 Nalunaarutiginnittarnerit 10](#_Toc115267309)

[5. Innersuussutit ilanngussallu 11](#_Toc115267310)

[Ilanngussaq 1. Inatsisit atuuttut immikkut attuumassutillit 11](#_Toc115267311)

[Ilanngussaq 2. Siunnersuisarnernut, TAC-imut aalisagaqatigiinnilu pisarineqartunut takussutissiaq, 1987-2023. 12](#_Toc115267312)

[Ilanngussaq 3. Catch per Unit Effort-imut tabeli 13](#_Toc115267313)

# Tunuliaqutaasut

# Siunertaq, periusissaq atuuffissaalu

Aqutsinissamik pilersaarummi Tunumi qaleralinnut avataaniittunut kalaallit qaleralinniarnissaannut tunngavigisassanik aalajangersaanissaq siunertaavoq. Tassalu imartat tunngaviusumik killeqarfimmiit 3 sømilitut avasissusillit aammalu ICES-imi imartat XIVa (14a)-p aamma XIVb (14b)-p iluanniittut pineqarput.

Aqutsinissamik pilersaarummi uani pingaarnertut siunertaasoq tassaavoq Tunumi qaleralinnut isumalluutit qaqugukkulluunniit piujuartitsinermik tunngaveqarluni aalisarneq aqqutigalugu aqunneqassasut, aalisarnermilu oqimaaqatigiissitsineq qaleralinnik isumalluutit piujuartitsinermik tunngaveqarluni tamakkiisumik atornissaannik qulakkeerinnittoq pigiinnarlugu. Tunup imartaanni uumasut assigiinngisitaartuunerannut tunngatillugu pingaarnertut anguniagassaq tassaavoq nerisaqaqatigiit ingerlalluartut pigiinnarnissaat, tassungalu peqatigitillugu nerisaqaqatigiit sunnertiasut illersornissaat.

1.2. Atuuffiup sivisussusia kukkunersiuisarnermullu aalajangersakkat

Aqutsinissamik pilersaarut manna ullormi 1. januar 2023 atuutilissaaq ukiunilu tallimani ulloq 31. december 2027 tikillugu atuutissalluni, ulloq taanna nalliuteriarpat aqutsinissamik pilersaarutip nutaap nalilersuiffiginera pigineqalertussaalluni. Tamanna tunngavigalugu pilersaarummik nalilersuissallutik Naalakkersuisut periarfissaqarput, tamanna kissaatigineqarsimappat imaluunniit tamatumunnga nalilersuinissaq pisariaqartinneqarpat.

Aalisarnermi imaluunniit siunnersuisarnermut assigisaannullu tunngavigineqartuni annertuunik allanngortoqarnera paasineqarpat tamanna ukiunut tallimanut piffissaliussap iluani aqutsinissamik pilersaarutip kukkunersiuiffiginissaanik kinguneqarsinnaavoq. Taamaasilluni aqutsinissamik pilersaarutip qaqugukkulluunniit eqqortuunissaa aammalu massakkut aalisarnermut tunngatillugu atorsinnaanissaa qulakkeerneqassaaq.

Aqutsinissamik pilersaarummi allannguinerit suugaluartut Naalakkersuisunit akuersissutigisimanissaat pisariaqarpoq, akerlianillu ilanngussani ilanngunneqartuni allannguinerit allaffissornikkut Aalisarnermut Piniarnermullu Naalakkersuisoqarfimmiit isumagineqartussaallutik.

## 1.3 Inatsisit aqutsinissamullu akisussaassuseqarneq

Aalisarnermut Inatsimmi Naalakkersuisut Kalaallit Nunaanni aalisarneq pillugu maleruagassiorsinnaatinneqarput. Naalakkersuisut kalaallit aalisarneranni aalisakkanut TAC-mik ukiumoortumik aalajangersaasarput, tamatumalu kingornagut nuna tamakkerlugu inatsisit nunanilu tamalaani isumaqatigiissutaasut naapertorlugit pisassiissutit aqqutigalugit TAC-miittunik agguaasarlutik.

Kalaallit Nunaanni aalisarnermik aqutsineq tamatumunngalu akisussaaffik Naalakkersuisuniippoq aamma Aalisarnermut Piniarnermullu Naalakkersuisumiilluni. Naalakkersuisup aalisarnermut inatsisinut atuuttunut killiliussat iluanni aalajangiiffigisassatut siunnersuutit piareersaaffiginissaat suliassarivaa. Siunnersuutit taamaattut Naalakkersuisut akuttunngitsumik ataatsimiittarnerini aalajangiiffigisassanngorlugit saqqummiunneqartarput.

Aalisarsinnaanermut akuersissutinut pisassiissutinullu tunngatillugu aalajangersakkat sukumiinerusut Aalisarsinnaanermut akuersissutit pisassiissutillu pillugit Namminersorlutik Oqartussat nalunaarutaanni atuarneqarsinnaapput. Aalisarneq pillugu inatsit atuuttoq naapertorlugu ataatsimut isigalugu suliassanut aqutsinermut tunngasunut Aalisarnermut Piniarnermullu Naalakkersuisoq Aalisarneq pillugu Siunnersuisoqatigiinnut tusarniaasarnissaminik pisussaaffeqarpoq. Aalisarneq pillugu inatsimmi Aalisarneq pillugu Siunnersuisoqatigiit katitigaanerat erseqqissarneqarpoq.


# Aalisarnermut avatangiisinullu tunngatillugu aalisakkamik ilisarititsineq

Qaleralik (Reinhardtius hippoglossoides) aalisagaavoq saattukujooq itissutsini 200 meterimiit 2.000 meterinit itinerusumut qalasersuaq kaajallallugu Kalaallit Nunaat, Island, Savalimmiut kiisalu Barentip imartaani Manerassuullu avannarpasissuani imartani uumasuusoq.

Qaleralik Tunumiittoq aalisagaqatigiinnut amerlanernut ilaavoq, taakkulu Tunumiit Islandimut Savalimmiullu tikillugit uumasuupput. Suffisarfiit iluamik ilisimaneqanngillat, kisiannili Islandip kitaaniit Danmarkstrædi tikillugu suffisassasut ilimagineqarluni. Manniit qaleraleeqqallu Irmingerip Imartaaniittut, Irmingerip sarfaa atuarlugu Tunumukartartut paasineqarnikuuvoq, alliartortarfiilli sumiinnersut ilisimaneqanngillat. Sumiiffimmi aalisakkat mikinerusut taamaasillutik ukiunik 3-4-nik utoqqaanerupput.

Tunumi qalorsuarnik avataasiorluni aalisarneq Irmingerip Imartaata tungaanut nunavissuup sivingarnanut aamma Danmarkstrædimi itissutsinut 500 meteriniit 1200 meterit akornanniittunut 61°N-ip missaaniit 69°N-ip tungaanut killeqartinneqarpoq. Pisarineqartartut tamarmiusut affaat sinnerlugit 62°N-ip missaata kujasissuani pisarineqartarput, aalisarnerullu annersaa apriilimiit oktoberimut pisarpoq. Ningittagarsorluni aalisarneq aalisarnerup ilaannaatut inissisimasoq nunaviup toqqaviata ilorpasissuani amerlanertigut ingerlanneqartarpoq, aalisarnerullu sinnera, qalorsuarnik aalisarneq, sivingariarnerni ingerlanneqartarluni. Tyskland qaleralinnik aalisarnerpaasarpoq, Tunumilu aalisarnermi Norge, Rusland Savalimmiullu aalisarnermi naalagaaffiullutik allat.

Et billede, der indeholder bord

Automatisk genereret beskrivelse

Assiliaq 1. 2021-mi Kalaallit Nunaata Islandillu aningaasaqarnikkut killeqarfii (EEZ) immikkut erseqqissaaffigalugit Tunumi Islandillu kitaani qaleralinniarnermi qalorsuarnik aalisarnermut (Pisarineqartut tonsinut/nm2-nut) nunap assinga.

# Siunnersuineq kiisalu aalisarnermi aqutsinissamut tunngavigineqartut

## 3.1 Ilisimatuussutsikkut siunnersuineq

Aalisagaqatigiinnut ilisimatuussutsikkut siunnersuinerit ukiumoortumik ICES-imit (Nunat Tamalaat Imaani Ilisimatusarnermut Siunnersuisoqatigiivi) tunniunneqartarput. Siunnersuineq piujuartitsinermik tunngaveqarluni tunngavimmik, MSY (ingerlaannartumik amerlanerpaanik pisaqarsinnaaneq) tunngaveqarpoq, tamannalu ICES-ip imartaanni 5, 6, 12 aamma 14-mi (Island, Savalimmiut, Skotlandip kitaa, Azorit avannaa Tunulu) aalisakkanut tamanut tunniunneqartarluni. Aalisagaqatigiinnut siunnersuineq immikkoortoq 1-mik nalilersuinertut taaneqartarpoq, tamannalu isumaqarpoq nalilersuineq amerlassutsinut tunngasoq, paasissutissanillu/takussutissanillu qaffasinnerpaanik tunngaveqartoq. Tamannalu isumaqarpoq pisarineqartunut paasissutissat ilisimatusarluni angalanerneersut aalisarnermeersullu kiisalu aalisarnermiit tulaassanut paasissutissaneersut atorneqartartut, tamakkulu ataatsimoorlutik tunisassiornermut takussutissamut ilanngunneqartarput.

Aalisarneq ukiuni kingulliunerusuni piujuartitsinermik tunngaveqarluni qaffasissuseqarsimavoq, aalisakkallu toqorartarnerat amerlanerpaaffinngungajattarluni allanngorarfiuvoq (Fmsy). Aalisagaqatigiit peqqissuusutut nalilerneqarput, najoqqutarineqartunullu annguteqqajarsimanatik (Btrigger aamma Blim).

## 3.2 TAC-inik pisassiissutinillu aalajangersaasarnerit

Tunumi nungusaataanngitsumik annertunerpaamik pissarsisoqartarnissaanut tunngavigineqartoq malillugu qaleralinnut pisuussutinut tamarmiusunut piujuartitsinermik tunngaveqarluni qaqumulluunniit aalisartoqarsinnaanissaa qulakkeerniarlugu TAC-p aalajangersaaffiginissaanut ilisimatuussutsikkut siunnersuinerit ICES-imeersut aallaaviusarput.

Tamanna eqqarsaatigissagaanni aqutsinissamik pilersaarummi piumasarineqarpoq Naalakkersuisut Tunumi qaleralinnut pisuussutinut ilisimatuussutsikkut siunnersuineq aammalu Islandip Nunattalu akornanni nunat sineriallit pillugit aqutsinissamik agguaassisarnermullu isumaqatigiissut naapertorlugit TAC-mik aalajangersaasassasut, tassanilu Savalimmiunut isumaqatigiissummut peqataanngikkaluartumut pisassanik allanik immikkoortitsisoqartarluni.

Aalisarnermut Piniarnermullu Naalakkersuisup Tunup avataani qaleralinnut TAC-p aalajangersaaffiginissaa pillugu aalajangiiffigisassatut siunnersuummik saqqummiinnginnerani Aalisarnermut Siunnersuisoqatigiit suliamut tusarniaaffigineqassapput, Aalisarnermullu Siunnersuisoqatigiit tusarniaanermut akissutaat Naalakkersuisunut inassuteqarnissamut tunngaviliunneqartunut ilaapput. Tamatuma saniatigut TAC-mut siunnersuut tamanut tusarniutigineqassaaq.

### 3.2.1 TAC-nik agguaassineq

Tunumi qaleralinnut TAC-mi tamarmiusumi kalaallit pisassaat Tunumi aqutsiveqarfik aqqutigalugu aqunneqarput.

Tamatuma kingorna Norgemik, Ruslandimik Savalimmiunillu kiisalu Joint Comitteep EU Kommissionimik ataatsimeeqateqarnerini illugiilluni isumaqatigiinniarnerit Naalakkersuisut naammassissavaat. Ataatsimiinnerit taamaattut inernerattut qaleralinnut avataaniittunut Tunumi TAC-p ilaannik aalajangersimasunik nunanut allanut illuartitsisoqarsinnaavoq. Tamatuma kingorna Naalakkersuisut TAC-p tamarmiusup ilaannik sinneruttunik kalaallit aalisariutaatileqatigiiffiinut, Tunumilu sinerissap qanittuani qaleralinniarnermut pisassanik agguaassapput. Sineriammut agguaasoqartarpoq, tamatumunngalu Tunup sineriaani tunumilu avataasiorluni aalisarnermi qaleralik ataasiusutut naliliiffigineqarsimanera pissutaavoq.

## 3.3 Malittarisassioriaatsit

### 3.3.1 Pisassiissutit amerlassusissaannik aqutsinerit

Akuersissutit piffissamut killiligaasut amerlanerpaanillu pisaqarnissamut akuersissutitallit atorlugit aalisarnerit aqunneqarput.

Kalaallit Nunaata illuatungeralugit suleqatigisaannut tapiliussat atuuttut naapertorlugit Aalisarnermut Piniarnermullu Naalakkersuisoqarfik nunanut allanut imaluunniit nunani allani ingerlatsisunut aalisarsinnaanermut akuersissutinik tunniussisarpoq.

Kalaallit Nunaanni ingerlatsisut qinnuteqartoqareerneratigut aalisarsinnaanermut akuersissutinik tunineqartarput. Aalisarsinnaanermut akuersissutinut qinnuteqaatit pisassiissutit aalajangersarneqartut, qinnuteqaatit tamarmiusut kiisalu akuersissummik tunniussinissamut piumasaqaatit aalajangersarneqartut nalilersuiffiginerat naapertorlugu suliarineqartarput. Tamatuma kingorna Naalakkersuisut Aalisarnermut Piniarnermullu Naalakkersuisumit inassuteqarneq tunngavigalugu kalaallinut ingerlatsisunut aalisarsinnaanermut akuersissutinik tunniussisarput.

Angallatit aalisarnermut peqataasut misiligutissanik Pinngortitaleriffiliartussanik katerseqqullugit peqquneqarsinnaapput. Uumassusilerinikkut misiligutissanik tigusisarnissaq pillugu piumasaqarnerit Naalakkersuisoqarfimmit Pinngortitaleriffik suleqatigalugu aalajangersarneqartarput, tassungalu tunngatillugu ilitsersuutit sukumiinerusut akuersissutinut ilanngussatut ilanngunneqartarlutik.

### 3.3.2 Aqutsiveqarfinnut malittarisassiornerit

Tunumi avataasiorluni qaleralinniarneq ukunaniinnaq ingerlanneqarsinnaavoq

|  |  |
| --- | --- |
| Aqutsiveqarfik: | Aqutsiveqarfik pillugu nassuiaat: |
| Tunu | Kalaallit Nunaata aalisarnikkut oqartussaaffigisaani imartaq tunngaviusumik killeqarfiup (59°40’N, 44°00’V eqqaani) 44°00’V-p 3 sømilimillu titarnerup akornanni titarnerup naapiffianiittoq, kujammut 44°00’V atuarlugu titarnermut 59°00’N-mut, 44°00’V, tassanngaanniit kangimut 59°00’N atuarlugu titarnermut 59°00’N, 42°00’V, tassanngaanniit kujammut 42°00’V atuarlugu 42°00’N-p aamma aalisarnermut oqartussaaffiup killeqarfiata akornanni titarnerup naapiffia (56°34’N, 42°00’V-p eqqaani). Tassanngaanniit aalisarnermut oqartussaaffiup killeqarfia avannamut, Kalaallit Nunaat kangeqqullugu aalisarnermut oqartussaaffiup killeqarfiata aamma 44°00’V-p (85°49,6’N, 44°00’V-p eqqaani) akornanni titarnerup naapiffia, kujammut 44°00’V atuarlugu titarneq 3 sømiliusoq atorlugu basislinje-p avataaniittoq (83°17’N, 44°00’V-p eqqaaniittoq). Tassanngaanniit basislinje-p avataani 3 sømilip titarnera atuarlugu aallaavimmut. |

### 3.3.3 Piujuartitsinissamik teknikikkut iliuuseqarnerit, imarmilu nerisaqaqatigiinnik mianersuuttariaqartunik aqutsinerit

Aalisarnermi teknikikkut piujuartitsinissamut iliuusissat aamma imarmi nerisaqaqatigiit sunnertiasut aqunneqarnerat Piujuartitsineq siunertaralugu aalisarnerup teknikikkut iluarsartuussiviginera pillugu Namminersorlutik Oqartussat Nalunaarutaat aqqutigalugu malittarisassiorneqarput.

Nalunaaruteqarnikkut , ilisimatuut misissuinerisigut nakkutilliinikkulluunniit koraalit, immap pupii immamiluunniit koralit ilaat (søfjer) amerlasoorujussuusut paasineqarpata Aalisarnermut Piniarnermullu Naalakkersuisoqarfiup Pingortitaleriffik, Nunalerinermut, Imminut Pilersornermut, Nukissiuuteqarnermut Avatangiisinullu Naalakkersuisoqarfik aammalu Aalisarneq pillugu Siunnersuisoqatigiit isumasioqatigalugit imarmi nerisaqaqatigiinnut mianernartunut atortut immap naqqanik attuisartut atorlugit aalisarfigineqarunnaartussaq pineqarnersoq nalilersussavaa.

Imarmi mianerisariaqartut pillugit sukumiisumik toqqaanernut malittarisassaqartitsinernullu nassuiaanerit piumasaqaatillu piffissami aggersumi immap naqqa pillugu aqutsinissamik pilersaarummut ilanngunneqassasut naatsorsuutigineqarpoq.

### 3.3.4 Pisarisuukkanut aqutsineq

Aalisarnerni pisarisuukkat Aalisarnermi pisarisuukkat pillugit Namminersorlutik Oqartussat nalunaarutaat aamma Aalisakkanik aalisakkanillu tunisassianik tunisisarnernik nalunaarutiginnittarneq pillugu Namminersorlutik Oqartussat nalunaarutaat naapertorlugit suliarineqassapput nalunaarsorneqarlutillu.

Nalunaarusiornermi, ilisimatuussutsikkut misissuinerni imaluunniit nakkutilliinerni aalisakkat ilaannik aalajangersimasunik piffissap ilaani sumiiffimmiluunniit pisarisuukkat amerlasuut naammattoorneqarpata Aalisarnermut Piniarnermullu Naalakkersuisoqarfik Pinngortitaleriffimmiut aamma Aalisarneq pillugu Siunnersuisoqatigiit siunersiorlugit pisarisuukkat aalisakkat suunerat killiffiallu eqqarsaatigalugit akuerineqarsinnaasumik amerlassuseqarnissaat qulakkeerniarlugit nalilersuissaaq. Mianersorfissani aalisarnerup aqutsiveqarfinni piffissanilu aalajangersimasuni matuneqartarnera imaluunniit suliniutissat aalisakkat ilaannik oqimaatsorsiortitsisut saniatigut nungusaataanngitsutut nalilerneqartunik qulakkeerinnittussat ilaatinneqarput.

# Nalunaaruteqartarneq nakkutilliinerillu

## 4.1 Nalunaaruteqartarneq

Avataasiorluni aalisarnermi nalunaariaatsit angallatip tunniutissallugit pisussaaffigisai arlallit nassaassaapput. Aalisarnerup nakkutigineqarnera aalisariutip allattaaveqartussaatitaaneratigut siullerpaamik pissaaq. Tamassuma saniatigut angallatit avataasiortut elektroniskinngorlugu angallatinik nakkutilliinermi taaneqartartumi VMS-imi (Vessel Monitoring System) ilanngunneqarput.

## 4.2 Monitoring, Control and Surveillance (MCS)

Aalisarnerit nakkutigineqarnerat nammineerluni aalisariutiniinnerit allaffissornerillu aqqutigalugit Kalaallit Nunaanni Aalisarsinnaanermut Akuersissutinik Nakkutilliisoqarfimmiit (KANUAANA) isumagineqarpoq.

Avataasiorluni aalisarnerit nakkutigineqarnerat imannak suliarineqartarpoq:

* Paasissutissat umiarsuup allattuiffianeersut tunisinerneersullu atortussanngortinnerat
* Satellit-it tunngavigalugit sumiinnermut, sumut ingerlaarnermut sukkassusermullu paasissutissat aqqutigalugit angallatinik nakkutilliineq
* Aalisarnermut nakkutilliisunik angallatiniittoqartarnera
* Imaani nakkutilliinerit (Issittumi Sakkutooqarfik)
* Tulaassinermi nakkutilliinerit aamma Port State Control (PSC)

KANUAANA-p Nuummi qitiusumik allaffeqarfiani aqutsinikkut nakkutilliisoqarpoq. Nakkutilliineq paasissutissanik umiarsuup allattuiffii, tulaanneqartunut paasissutissat aammalu angallatip nakkutigineqarnera aqqutigalugit takkuttunik KANUAANA-p uppernarsaaneratigut pisarpoq.

KANUAANA aalisarnermut nakkutilliisutut sulisartunik sulisoqarpoq, taakkulu avataasiorluni aalisarnermik nakkutilliisuupput. Nakkutilliisut kalaallit nunallu allamiut aalisariutaannut nunatta imartaanni aalisarnissanut akuersissutaatilinnut imaluunniit kalaallit aalisariutaannut nunat tamalaat imartaanni aalisarnissamut akuersissutaatilinnut ikisinneqartarput / ilaatinneqartarput.

Tamatuma saniatigut KANUAANA Issittumi Sakkutooqarfimmiunik timitaliillutik aamma nakkutilliisartunik suleqateqarluarpoq. Issittumi Sakkutooqarfimmiut avataasiorluni aalisarnermi angallatinut tamanut ikisinnaatitaapput, nakkutilliisinnaatitaapput pisariaqarpallu tigusarinnissinnaallutik. Issittumi Sakkutooqarfik politiitut oqartussaassuseqarput, tamannalu Kalaallit Nunaanni Politimestereqarfik suleqatigalugu isumagineqartarpoq.

KANUAANA kalaallit angallataasa tulaassaannut nakkutilliisarpoq, tamatumalu saniatigut nunat allamiut angallataannut Kalaallit Nunaanni umiarsualivimmiittunut Port State Control-mik (PSC) isumagisaqarluni.

Aalisariut Kalaallit Nunaanni umiarsualivimmut tikikkaangat usingiartussanngoraangallu KANUAANA-mi aalisarnermut nakkutilliisut tulaassanik nakkutilliisarput. Usingiarneq tamarmi nakkutilliisunit nakkutigineqartarpoq, taakkulu aamma aalisakkanik nioqqutissiat poorineqartullu oqimaalutartarpaat.

## 4.3 Aalisarnerup unitsinneqarnera

Pisassiissutit tamakkingajallugit aalisarneqarsimaleraangata KANUAANA aalisarnermik pineqartumik unitsitsisinnaatitaavoq.

Tassungalu peqatigitillugu pisassiissutit tamakkerlugit aalisarnissaat qanilligaangat angallatit ullut tamaasa nalunaartarnissaannut KANUAANA peqqusisinnaavoq. Nalunaarnerit tamakku sapaatip akunneranut nalunaartarnerit assigalugit assinganik imaqassapput. Tassa aalisarnerit qanimut nakkutiginerujumallugit piffissarlu eqqorlugu matusisoqarniassammat taamatut iliortoqartarpoq.

## 4.4 Nalunaarutiginnittarnerit

Aalisarnermi malittarisassanik unioqqutitsisoqarnerani KANUAANA-mit politiinut nalunaarutiginnittoqarsinnaavoq.

# 5. Innersuussutit ilanngussallu

## 

## Ilanngussaq 1. Inatsisit atuuttut immikkut attuumassutillit

* Aalisarneq pillugu Inatsisartut inatsisaat nr. 18, 31. oktober 1996-imeersoq (kingusinnerusukkut allannguutitalik)
* Aalisarsinnaanermut akuersissutit pisassiissutillu pillugit Namminersorlutik Oqartussat nalunaarutaat nr. 47, 18. december 2020-imeersoq
* Piujuartitsineq siunertaralugu aalisarnerup teknikikkut iluarsartuussivigineqarnera pillugu Namminersorlutik Oqartussat nalunaarutaat nr. 4, 30. marts 2017-imeersoq
* Aalisarnermi saniatigut pisat pillugit Namminersorlutik Oqartussat nalunaarutaat nr. 14, 6. december 2011-imeersoq
* Aalisakkanik aalisakkanillu tunisassianik tunisisarnermik nalunaarutiginnittarneq pillugu Namminersorlutik Oqartussat nalunaarutaat nr. 7, 4. april 2016-imeersoq
* Aalisarnermik nakkutilliineq pillugu Namminersorlutik Oqartussat nalunaarutaat nr. 23, 22. juni 2021-meersoq.
* Qaammataasat atorlugit aalisariutinik nakkutilliineq pillugu Namminersornerullutik Oqartussat nalunaarutaat nr. 21, 30. maaji 2001-imeersoq
* [Aalisarnermik alapernaarsuisut suliassaat pisinnaatitaaffiilu pillugit Namminersornerullutik Oqartussat nalunaarutaat nr. 3, 18. marts 2004-meersoq](http://lovgivning.gl/lov?rid=%7b70B12984-FA3D-4D2D-8EE9-AE6B6CAEBFDB%7d)
* [Pisat ilaasa nalunaarutigineqarnerini naatsorsueriaatsit pillugit Namminersorlutik Oqartussat nalunaarutaat nr. 5, 22. marsi 2012-meersoq](http://lovgivning.gl/lov?rid=%7b0F2B3F3A-8FD2-453F-BD67-25C80B083D63%7d)

Inatsisit tamarmik, tassunga ilanngullugit Kalaallit Nunaanni aalisarneq pillugu inatsisit, tamakkerlutik inatsisit.gl aqqutigalugu pissarsiarineqarsinnaapput.

## Ilanngussaq 2. Siunnersuisarnernut, TAC-imut aalisagaqatigiinnilu pisarineqartunut takussutissiaq, 1987-2023.

Greenland halibut in subareas 5, 6, 12, and 14. ICES advice, TACs and catch. Oqimaassutsit tamarmik tonsinut uuttugaapput

| Ukioq | ICES-imit siunnersuinerit | Pisarineqartutut nalunaarutigineqartut | Iceland EEZ\*-imut TAC-i | Greenland EEZ-imut TAC-i | Aqutsiveqarfiit ilaanni 5, 6, 12, aamma 14-mi ICES-imi pisarineqartut |
| --- | --- | --- | --- | --- | --- |
| 1987 | F-imi qaffaasoqanngilaq | 28 000 | 30 000 |  | 46 622 |
| 1988 | F-imi qaffaasoqanngilaq | 28 000 | 30 000 |  | 51 118 |
| 1989 | TAC | 33 000 | 30 000 |  | 61 396 |
| 1990 | Siunnersuisoqanngilaq | - | 45 000 |  | 39 326 |
| 1991 | TAC | 40 000 | 30 000 |  | 37 950 |
| 1992: | TAC | 30 000 | 25 000 |  | 35 487 |
| 1993 | Misiligutini qaffaasoqanngilaq | 28 000 | 30 000 |  | 41 247 |
| 1994 | Misiligutini qaffaasoqanngilaq | 34 000 | 30 000 |  | 37 190 |
| 1995 | TAC | 32 000 | 30 000 |  | 36 288 |
| 1996 | TAC | 21 000 | 20 000 |  | 35 932 |
| 1997 | 1995-imiit F-imi 60 %-imik annikillisaasoqarpoq | 13 000 | 15 000 |  | 30 309 |
| 1998 | 1996-imiit F-imi 70 %-imik annikillisaasoqarpoq | 11 000 | 10 000 | 8 100 | 20 382 |
| 1999 | 1997-imiit F-imi 65 %-imik annikillisaasoqarpoq | 11 000 | 10 000 | 8 000 | 20 371 |
| 2000 | 1998-imiit F-imi 60 %-imik annikillisaasoqarpoq | 11 000 | 10 000 | 8 000 | 644 26 |
| 2001 | 1998-1999-imut pisarineqartuniit pisarineqartut ikinnerupput | 20 000 | 20 000 | 14 500 | 27 291 |
| 2002 | F reduced below 0.67×FMSY | 21 000 | 20 000 | 14 500 | 29 158 |
| 2003 | F reduced below 0.67×FMSY | 23 000 | 23 000 | 14 500 | 30 891 |
| 2004 | F reduced below 0.67×FMSY | 20 000 | 23 000 | 14 100 | 27 102 |
| 2005 | Effort reduced to 1/3 of the 2003 level | 15 000 | 15 000 | 12 000 | 24 249 |
| 2006 | Effort reduced to 1/3 of the 2003 level | 15 000 | 15 000 | 10 000 | 21 432 |
| 2007: | Adaptive management plan, start at 15000 tonnes | 15 000 | 15 000 | 11 700 | 20 957 |
| 2008 | Adaptive management plan, start at 15000 tonnes | 15 000 | 15 000 | 11 000 | 22 169 |
| 2009 | Adaptive management plan, reduce to 5000 tonnes | 5000 | 15 000 | 10 000 | 27 349 |
| 2010 | Adaptive management plan, reduce to 5000 tonnes | 5000 | 12 000 | 12 000 | 25 995 |
| 2011 | Adaptive management plan, reduce F substantially below FMSY | 5000 | 13 000 | 12 000 | 26 424 |
| 2012 | No directed fishery, multiannual management plan to be developed and implemented | - | 13 000 | 13 000 | 29 309 |
| 2013 | F reduced to FMSY | < 20 000 | 15 000 | 10 000 | 27 045 |
| 2014 | F reduced to FMSY | < 20 000 | 12 500 | 8 300 | 21 069 |
| 2015 | F reduced to FMSY | < 25 000 | 14 100 | 9 500 | 25 677 |
| 2016 | Fishing at FMSY | < 22 000 | 12 400 | 8 300 | 25 397 |
| 2017 | Fishing at FMSY | < 24 000 | 13 500 | 9 000 | 23 466 |
| 2018 | Fishing at FMSY | < 24 000 | 13 535 | 9 024 | 27 142 |
| 2019 | MSY approach | < 24 150 | 13 621 | 9 080 | 23 428 |
| 2020 | MSY approach | ≤ 21 360 | 12 047 | 8 031 | 22 669 |
| 2021 | MSY approach | ≤ 23 530 | 13 271 | 8 847 | 23 802 |
| 2022 | MSY approach | ≤ 26 650 | 15031 | 10 020 |  |
| 2023 | MSY approach | ≤ 26 710 |  |  |  |

\*Ukioq aalisarfiusoq ullormi 31 august unissaaq.

## Ilanngussaq 3. Catch per Unit Effort-imut takussutissiaq

